Memlekettik organdardyń saıty biryńǵaı platformaǵa kóshti
2020 jylǵy 24 maýsym 22:08
NUR-SULTAN. QazAqparat - 17 mınıstrlik, 48 komıtet pen 10 jergilikti atqarýshy organnyń ınternet-resýrstary biryńǵaı platformaǵa kóshti, dep habarlaıdy QazAqparat.
Bul jóninde «Ulttyq aqparattyq tehnologııalar» AQ baspasóz qyzmeti málimet taratty.
Memlekettik organ jáne onyń qurylymdyq bólimshesi týraly negizgi aqparat ashyq túrde, olardyń resmı ınternet-resýrstarynda jarııalanady. Mundaı saıttardyń sany júzdep sanalady. Bul - mınıstrlikterdiń, olardyń komıtetteri men departamentteriniń saıttary, oblystar, qalalar, aýdandar, aýyldar jáne basqa da vedomstvo, ákimdikter saıttary.
«Memlekettik organdardyń barlyq saıttary biriktirilip, aqparat alý men ózara is-qımyl jasaýdyń biryńǵaı terezesine aınaldy. Meniń oıymsha, biz úlken jumys atqardyq jáne sol arqyly azamattar men memlekettiń ózara is-qımyl protsesin jeńildettik», - deıdi «Ulttyq aqparattyq tehnologııalar» AQ Basqarma tóraǵasy Áset Turysov.
MO IRBP -da barlyq memlekettik organdar úshin olardyń qurylymdyq jáne aýmaqtyq bólimshelerin eskere otyryp, bólimder qurylǵan, onyń ishinde kontentti toltyrý boıynsha jumystar jalǵasýda. Bólimderdiń jalpy sany 900-ge jýyq.
Jańartylǵan qurylymy bar biryńǵaı dızaın, yńǵaıly navıgatsııa jáne ońaı aqparat berý ony izdeýdi jeńildetedi. Memlekettik organdardyń jańalyqtary, anyqtamalyq aqparat, qujattar, NQA jáne t.b. basqa resýrstarǵa aýyspaı, 2 ret basý úshin biryńǵaı platformada qoljetimdi.
«Suraq-jaýap» servısiniń kómegimen paıdalanýshylar ETsQ paıdalanbaı-aq memlekettik organdarǵa ashyq suraq qoıyp, jaýap ala alady.
Qazirgi ýaqytta MO IRBP fýnktsıonalyn jańǵyrtý jalǵasýda jáne memlekettik organdardyń servısteri aýystyrylyp jatyr.
#Aqparattyq tehnologııalar #Memlekettik qyzmetshi #Tsıfrlyq Qazaqstan